5/2022. (III.22.) sz. határozat melléklete

**PÁLYÁZATI FELHÍVÁS**

**IDEGENFORGALMI ALAPBÓL IGÉNYELHETŐ**

**2022. ÉVI TÁMOGATÁSRA**

1. **Pályázat kiírója**

Miskolc Megyei Jogú Város Közgyűlésének Köznevelési Kulturális, Turisztikai, Ifjúsági és Sport Bizottsága (a továbbiakban: Bizottság) – Miskolc Megyei Jogú Város Önkormányzata Közgyűlésének az Önkormányzat Szervezeti és Működési Szabályzatáról szóló 37/2014. (XII. 19.) önkormányzati rendelet 2. melléklet 2.3.3. pontjában kapott felhatalmazás alapján – pályázatot hirdet az Idegenforgalmi Alapból odaítélhető támogatások elnyerésére.

1. **Támogató, lebonyolító**

A pályázat szerinti támogató megnevezése: **Miskolc Megyei Jogú Város Önkormányzata**.

Pályázat lebonyolítója: Miskolc Megyei Jogú Város Polgármesteri Hivatala, Kulturális és Sport Osztály.

1. **Támogató rendelkezésére álló forrás megnevezése és keretösszege**

Támogatás forrása: Miskolc Megyei Jogú Város Önkormányzata Közgyűlésének az Önkormányzat 2022. évi költségvetésének megállapításáról szóló 2/2022. (III.3.) önkormányzati rendeletben megállapított Idegenforgalmi Alap előirányzat.

Rendelkezésre álló keretösszeg: 1.300.000.- Ft

1. **Pályázat célja**

Hiánypótló turisztikai kiadványok készítése, az idegenforgalmi főszezon idején kulturális-turisztikai programok megvalósítása, a programok népszerűsítése, dokumentálása, melyek

* ösztönzik a beutaztató tevékenységet,
* új, innovatív szemléletű megoldást alkalmaznak,
* ösztönzik több partner együttműködését,
* hozzájárulnak Miskolc pozitív megítéléséhez.

1. **Támogatható tevékenységek, különösen**

* a pozitív városimázs alakítását szolgáló turisztikai projektek,
* idegenforgalmi szempontból jelentős célcsoportok (családosok, fiatalok, iskolai osztályok, nyugdíjasok) megszólításával járó turisztikai projektek,
* Miskolc belvárosában programlehetőséget kínáló turisztikai projektek.

1. **Pályázat benyújtására jogosultak köre, kizáró ok**

* kizárólag bankszámlával, jogi személyiséggel rendelkező, miskolci székhelyű, az idegenforgalom területén működő civil szervezet vagy gazdasági szervezet,
* olyan nem miskolci székhelyű civil szervezet vagy gazdasági szervezet, mely rendelkezik Miskolcon működő hivatalos (bejegyzett) tagszervezettel, illetve van bejegyzett miskolci telephelye, és
* tevékenységét Miskolc turizmusának szolgálatára végzi.

**Kizáró ok: nem vehet részt a pályázatban, illetve nem részesülhet támogatásban az a pályázó, aki jogerős végzéssel elrendelt felszámolási, csőd-, végelszámolási vagy egyéb megszüntetésre irányuló, jogszabályban meghatározott eljárás alatt áll.**

1. **Támogatás mértéke, jellege**

A pályázó által megpályázható támogatás maximális mértéke pályázatonként **300.000,- Ft**

Támogatás jellege: **vissza nem térítendő**

Támogatás intenzitása: az igényelt támogatás a projekt összes költségének 80%-a lehet, **20 % önrész biztosítása kötelező**

1. **Pályázat tartalmi, formai követelményei**

Érvényesen pályázni a pályázati felhívásban megjelölt határidőben, a pályázati felhíváshoz csatolt, kitöltött és a pályázó képviseletére jogosult személy által aláírt **pályázati adatlap, pályázat szerinti támogatási cél ismertetését tartalmazó írásbeli összefoglaló** (a téma és a megvalósítás részletes leírása, időbeni ütemezése, tervezett költségvetés max. 2 oldal terjedelemben)**,** és az alábbi **mellékletek** benyújtásával lehet. Amennyiben a pályázatot benyújtó meghatalmazás alapján jár el, a meghatalmazás csatolása szükséges.

**Mellékletek:**

a) bejegyzés szerint illetékes törvényszék által kiadott három hónapnál nem régebbi kivonat másolata,

b) a pályázó létesítő okiratának másolata,

c) meghatalmazás, ha a pályázat benyújtója meghatalmazás alapján jár el.

**Felhívjuk a Tisztelt Pályázó figyelmét**, hogy nyertes pályázat esetén a támogatási szerződés megkötéséhez az alábbi nyilatkozatok benyújtása kötelező:

* átláthatósági nyilatkozat,
* összeférhetetlenségi nyilatkozat,
* a pályázó képviseletére jogosult személy aláírási címpéldányának másolata, vagy a számlavezető pénzintézet által vezetett aláírási karton másolatának a számlavezető pénzforgalmi intézmény által hitelesített eredeti példánya,
* nyilatkozat önkormányzati támogatások elszámolásáról, miszerint Miskolc Megyei Jogú Város Önkormányzatától korábban kapott támogatással kapcsolatosan a szervezetnek nincs lejárt határidejű elszámolási kötelezettsége,
* köztartozás-mentességről szóló NAV igazolás.

1. **Pályázatok benyújtásának határideje, helye és módja**

Pályázat benyújtásának határideje:

**2022. április 29. napja 12.00 óra**

Pályázni a Miskolc Megyei Jogú Város Önkormányzata által kiadott adatlapon lehet; a pályázati felhívás és az adatlap letölthető a [www.miskolc.hu](http://www.miskolc.hu/) oldalról (Aktuális/Pályázat). A pályázatot (azaz a kitöltött és aláírt pályázati adatlapot, a pályázati témát, valamint annak fent felsorolt mellékleteit) magyar nyelven, **1 eredeti, papíralapú** **példányban** személyesen vagy postai úton kell benyújtani a következő címre és formában. Személyesen leadott pályázat csak akkor tekinthető benyújtottnak, amennyiben 2022. április 29. napján 12.00 óráig a pályázat a Polgármesteri Hivatal ügyfélszolgálatán érkeztetésre kerül. Postai küldeményként a pályázat csak akkor tekinthető benyújtottnak, ha a postai feladás dátuma legkésőbb **2022. április 29. napja**, és ezzel **párhuzamosan elektronikusan is benyújtásra kerül a pályázat 2022. április 29. napján 12.00 óráig**.

A borítékra kérjük, írják rá:

**PÁLYÁZAT**

**IDEGENFORGALMI ALAP 2022**

Miskolc Megyei Jogú Város Polgármesteri Hivatala

Kulturális és Sport Osztály

**MISKOLC**

**Városház tér 8.**

**3525**

**Felhívjuk a T. Pályázók figyelmét, hogy a fent megjelölt határidőn túl érkező pályázatok érdemi vizsgálat nélkül elutasításra kerülnek!**

1. **Elszámolható költségek**

**A támogatás terhére csak olyan költség számolható el, amely 2022. január 1. és 2022. december 31.napja között keletkezett és pénzügyi teljesítése** **a 2023. január 31-i határidővel történő elszámolás benyújtásáig megtörténik!**

A támogatás terhére **elszámolható költségek** típusai:

* anyagjellegű ráfordítások,
* immateriális javak (pl. szellemi termékek),
* megbízási díj,
* marketing költségek,
* bérleti díj,
* bérjellegű költségek.

Támogatás terhére **nem elszámolható költségek**:

* más támogatási keretből (hazai államháztartás rendszereiből származó és nem hazai forrás) már finanszírozott költségek,
* beruházási, felújítási kiadások,
* dohányáru, szeszesital és élelmiszer beszerzése,
* lejárt köztartozások teljesítése,
* tárgyi eszközök.

A pályázat nyerteseinek **a kapott támogatás felhasználásáról** **2023. január 31. napjáig** **írásos szakmai beszámolót és pénzügyi elszámolást kell benyújtaniuk** Miskolc Megyei Jogú Város Polgármesteri Hivatalának Kulturális és Sport Osztálya számára, **melynek hiányában a támogatást a kedvezményezettnek a szerződésben foglaltak szerint vissza kell fizetnie.**

1. **Pályázat hiánypótlása, érvénytelensége**

A formai és tartalmi hiányosságok orvoslása érdekében a Támogató egy alkalommal hiánypótlási lehetőséget biztosít. A pályázó a hiánypótlási felhívás kézhezvételét követően, az abban megjelölt határidőn belül pótolhatja a pályázat hiányosságait, illetve kiegészítheti pályázatát azzal a feltétellel, hogy a benyújtott hiánypótlás nem eredményezheti a pályázat tartalmának módosítását.

A hiánypótlási határidő eredménytelen letelte, illetve a hiánypótlás nem megfelelő teljesítése esetén a pályázat eredeti formában kerül elbírálásra.

Az esetleges hiánypótlást követően, bírálat során Miskolc Megyei Jogú Város Önkormányzata Közgyűlésének Köznevelési, Kulturális, Turisztikai, Ifjúsági és Sport Bizottsága **(a továbbiakban: Döntéshozó)** **érvénytelenné nyilvánítja a pályázatot, ha:**

* az a határidőt követően került benyújtásra,
* az adatlap hiányosan került kitöltésre vagy hiányzik az aláírás,
* bármely kötelezően csatolandó melléklet hiányzik, vagy a melléklet nem megfelelő;
* a pályázat költségvetése nincs összhangban a pályázati céllal,
* olyan projekt megvalósítására nyújtja be igényét a szervezet, amelyre a pályázati keretből támogatás nem adható,
* korábbi önkormányzati támogatásra vonatkozó elfogadott elszámolása hiányzik,
* valóságnak nem megfelelő adat közlése esetén,
* pályázónak köztartozása áll fenn,
* a pályázó ellen jogerős végzéssel elrendelt felszámolási, csőd-, végelszámolási vagy egyéb megszüntetésre irányuló jogszabályban meghatározott eljárás van folyamatban.

1. **Pályázatok elbírálása, eredményhirdetés**

**A pályázatok elbírálásáról és a pályázati támogatás biztosításáról a Döntéshozó a pályázatok benyújtására nyitva álló határidő lejártát követő 30 napon belül dönt.**

A Döntéshozó fenntartja a jogot, hogy

* a pályázat elbírálási határidejét meghosszabbítsa,
* a pályázatot felfüggessze,
* a rendelkezésre álló összeg ismeretében prioritásokat állapítson meg,
* ne támogasson minden benyújtott érvényes pályázatot, valamint
* hogy egy érvényes pályázatot csak részben támogasson, azaz az igényelt összegnél kevesebb mértékű támogatást nyújtson.

A Döntéshozó döntéséről a pályázók írásban értesítést kapnak.

**A Döntéshozó döntése ellen fellebbezési lehetőség nincs.**

A Támogató (Miskolc Megyei Jogú Város Önkormányzata) támogatási szerződést köt a pályázati támogatásban részesülő pályázókkal, amelyben szabályozásra kerül a támogatás felhasználásának és elszámolásának rendje.

A támogatás folyósításának módja: egy összegben, átutalás útján a támogatási szerződés szerint.

1. **Adminisztratív információk**

Pályázattal kapcsolatos felvilágosítás kérhető az alábbi elérhetőségen:

**Koczurné Bencs Ilona,** kulturális ügyintéző

E-mail: bencs.ilona@miskolc.hu

1. **Tájékoztatás**

A Támogató, a pályázat lebonyolítója, illetve a jogszabály által az ellenőrzésükre feljogosított szervek jogosultak a támogatás jogszerű felhasználásának ellenőrzése céljából a pályázatban foglaltak megvalósításának folyamatba épített, illetve utólagos ellenőrzésére. A támogatásból részesülő pályázó az ellenőrzések során köteles együttműködni az ellenőrzést végző szervezetekkel, illetve a projekt zárását követően köteles biztosítani, hogy a pályázatban a dokumentumok őrzésére kijelölt helyen a pályázati dokumentáció teljes anyaga rendelkezésre álljon. A helyszín változásáról köteles haladéktalanul tájékoztatni a pályázat lebonyolítóját. E kötelezettség megszegése esetén Támogató jogosult – a kötelezettség fennállásának időtartama alatt – a támogatás jogosulatlan igénybevételére vonatkozó szankció (támogatás visszatérítésének kezdeményezése) alkalmazására. Az ellenőrzések lefolytatására a támogatási döntés meghozatalát, vagy a támogatási szerződés megkötését megelőzően, a támogatás igénybevétele alatt, a támogatott tevékenység befejezésekor, illetve lezárásakor, valamint a szakmai beszámoló és a pénzügyi elszámolás elfogadását követő öt évig kerülhet sor.

A pályázat lebonyolítója a Döntéshozó döntésének előkészítése során, valamint a támogatási szerződés előkészítése során ellenőrzi a pályázók közhiteles adatbázisban szereplő adatait annak megállapítása érdekében, hogy a pályázóval szemben fennáll-e a pályázati felhívás szerinti kizáró ok.

A pályázó a pályázat benyújtásával tudomásul veszi, hogy Miskolc Megyei Jogú Város Polgármesteri Hivatala – az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 37. §-ából és 1. sz. mellékletéből fakadó kötelezettségének teljesítése érdekében – a pályázat elbírálását követően gondoskodik a pályázat eredményeinek, közérdekű adatainak közzétételéről.

Miskolc, 2022. ………… hó …….. nap

**Miskolc Megyei Jogú Város Közgyűlésének**

**Köznevelési Kulturális, Turisztikai, Ifjúsági és Sport**

**Bizottsága**

**Bazin Levente**

**albizottsági elnök sk**